Sapodillefamilien

Sapodillefamilien (Sapotaceae) er en plantefamilie i lyngordenen (Ericales).
Artene er busker og trær, som regel med melkesaft. Bladene sitter som regel spredt og er læraktige og helrandede. Blomstene er tvekjønnede eller enkjønnede, og sitter som regel flere sammen i bladhjørnene. Begeret kan være 1 krans med 4–6 begerblad, eller 2 kranser med 2–4 begerblad hver. Krona har opptil dobbelt så mange fliker som antall begerblad. Pollenbærerne er like mange som og sitter motsatt av kronflikene i 2–3 kranser. Fruktknuten er oversittende og har 4–5 kammer med 1 frøemne i hver. Frukten er et bær eller en steinfrukt. Frøene er store og brune.
Sapodillefamilien har en pantropisk utbredelse og omfatter omtrent 1100 arter. Artsrikdommen er spesielt stor i regnskogen i Amazonas. Her er det på ett hektar funnet 44 trær som tilhører 23 ulike arter. Noen arter finnes i subtropisk klima, for eksempel Sideroxylon i USA og på Kanariøyene og Madeira.
Fossilt pollen viser sapodillefamilien hadde stort mangfold i Europa i eocen for 55,8–41,2 millioner år siden med representanter for alle tre underfamilier. Familien vokste i Europa fram til pliocen, men den forsvant helt da klimaet ble kaldere, og istidene begynte.Mange av artene har spiselige frukter som lokalt er viktige, for eksempel flere typer sapote i Mexico og Mellom-Amerika. Sapodilletreet (Manilkara zapota) gir frukten sapodilleeple og melkesaft, chicle, som brukes til produksjon av tyggegummi. Mirakelbær (Synsepalum dulcificum) forvandler sur smak til søtt, og brukes i noen grad som krydder. Frøene til argantre (Argania spinosa) i Marokko brukes til å produserere arganolje, og sheasmør lages av frøene til smørtreet (Vitellaria paradoxa). Guttaperka fremstilles av melkesaften til flere arter i Sørøst-Asia.


== Delgrupper ==
Familien omfatter 1100–1275 arter fordelt på  3 underfamilier og 53 slekter. Kun et utvalg av slektene og artene er nevnt nedenfor.
underfamilie Sarcospermatoideae – 2 slekter
Eberhardtia – 3 arter i Sør-Kina, Laos og Vietnam
Sarcosperma – 11 arter i Sør-Kina og Sørøst-Asia
underfamilie Sapotoideae
stamme Glueminae – 2 slekter i tropisk Afrika
stamme Mimusopeae – 14 slekter
Manilkara – 80 arter, pantropisk
sapodilletre (Manilkara zapota)
Mimusops – 50 arter, palaeotropisk
Mimusops elengi
Vitellaria – 1 art, tropisk Afrika
smørtre (Vitellaria paradoxa)
stamme Isonandreae – 7 slekter
Madhuca – 110 arter i tropisk Asia og Australia
Madhuca longifolia
Palaquium – 120 arter i tropisk Asia, Australia og på stillehavsøyene
stamme Sideroxyleae – 1 slekt
Sideroxylon – 75 arter, pantropisk
Sideroxylon canariense
Sideroxylon marginatum
Sideroxylon mirmulans
argantre (Sideroxylon spinosum) – ofte regnet til en egen slekt, Argania
stamme Tseboneae – 3 slekter på Madagaskar
underfamilie  Chrysophylloideae
stamme Chrysophylleae – 17 slekter
Chrysophyllum – 80 arter, pantropisk
stjerneeple (Chrysophyllum cainito)
Chrysophyllum oliviforme
Micropholis – 38 arter fra sørlige Mexico til tropisk Sør-Amerika
Pouteria – kanskje 235 arter, pantropisk
gulsapote (Pouteria caimito)
amarillosapote (Pouteria campechiana)
lúcuma (Pouteria lucuma)
storsapote (Pouteria sapota)
Pycnandra – 66 arter på Ny-Caledonia
Synsepalum – 36 arter i tropisk Afrika
mirakelbær (Synsepalum dulcificum)
stamme Omphalocarpeae – 4 slekter, palaeotropisk
incertae sedis – 3 slekter


== Referanser ==


== Litteratur ==
«Sapotaceae». APWEbsite. Besøkt 1. mai 2020. 
«Sapotaceae». L. Watson og M.J. Dallwitz (1992–) The families of flowering plants. Besøkt 1. mai 2020. 
«Sapotaceae». Flora of China. Besøkt 1. mai 2020. 
M.H.Terra-Araujo m.fl. (2015). «Species tree phylogeny and biogeography of the Neotropical genus Pradosia (Sapotaceae, Chrysophylloideae)». Molecular Phylogenetics and Evolution. 87: 1–13. ISSN 1055-7903. doi:10.1016/j.ympev.2015.03.007. 


== Eksterne lenker ==
(en) sapodillefamilien – oversikt og omtale av artene i WORMS-databasen 
(en) sapodillefamilien i Encyclopedia of Life 
(en) sapodillefamilien i Global Biodiversity Information Facility 
(no) sapodillefamilien hos Artsdatabanken 
(en) sapodillefamilien hos Fossilworks 
(en) sapodillefamilien hos ITIS 
(en) sapodillefamilien hos NCBI 
(en) sapodillefamilien hos The International Plant Names Index 
(en) sapodillefamilien hos Tropicos 
(en) Kategori:Sapotaceae – bilder, video eller lyd på Wikimedia Commons 
Sapotaceae – detaljert informasjon på Wikispecies